
A humán ZnT3 fehérje lehetséges fémkötő helyeinek azonosítása

A humán ZnT3 cink-transzporter fehérje az agy preszinaptikus glutamáterg vezikuláinak membránjában található; működése során ezekben Zn2+ ionok halmozódnak fel. Ezen transzmembrán fehérje működési mechanizmusa eddig nem tisztázott, ám felderítésére irányuló vizsgálatokat tesz szükségessé az a feltételezés, hogy a vezikulákból felszabaduló, és a szinaptikus térben átmenetileg felhalmozódó cink(II)ionoknak (s így a ZnT3 fehérjének is) szerepe lehet az Alzheimer-kórra jellemző β-amiloid plakkok képződésében.
A ZnT fehérjékre általánosan jellemző, hogy a IV. és V. transzmembrán szakaszt összekötő hurokrészük egy hisztidinben gazdag szekvenciát tartalmaz, mely fehérjerészlethez az irodalom lehetséges fémionkötő funkciót rendel (MBS1). Ezen kívül a cink-transzporterek tartalmaznak még néhány jól megőrzött, jelentős fémkötő tulajdonsággal bíró szekvenciát is. Ilyen a C-terminális részen található mátrix-metalloproteináz szerű szakasz (MBS2), vagy az N-terminális –HHCH– motívumot tartalmazó fragmens (MBS3).
Jelen munka az irodalom által elsődlegesen javasolt, MBS1 fémkötő helyet érintő vizsgálatok eredményeit foglalja össze. Ennek kapcsán két, a kötőhelyet eltérő szerkezeti szinten modellező peptidet tanulmányoztunk: egy szorosan a multihisztidin szakaszt tartalmazó undekapeptiddel (Ac-RHQAGPPHSHR-NH2, L1), valamint egy nagyobb méretű ciklusba zárt peptiddel (cyclo(Ac-CKLHQAGPPHSHGSRGAEYAPLEEGPEEKC-NH2), L2) végeztünk oldategyensúlyi (potenciometria) és szerkezetvizsgálati (NMR, UV-Vis, ESR és CD spektroszkópia) méréseket. A fehérje két másik fémkötő tulajdonságú szekvenciájára (MBS2, MBS3) vonatkozó adatok kutatócsoportunkban már rendelkezésre állnak.
Az L1 ligandum esetén fiziológiás pH körül mindhárom fémion jelenlétében a ML összetételű komplex képződik domináns mennyiségben, melyben M2+ csak hisztidin oldallánci donorcsoportok által koordinált. Cink(II) jelenlétében a pH további növelésekor amidkoordináció nem lép fel, csak a koordinált víz deprotonálódását tapasztaltuk. A ZnL1 komplex stabilitási állandója (log KZnL1 = 4,27) messze elmarad az MBS3 kötőhelyet modellező peptid (Ac-PFHHCHRD-NH2) megfelelő értékéhez képest (log KZnL = 8,50). A ciklikus L2 peptid esetében a semleges pH-tartományban képződő, szintén három His által koordinált domináns részecske a ZnH3L2, melynek stabilitása ugyan nagyobb (log KZnH3L2 = 5,93) az analóg ZnL1 értékénél, de még így sem közelíti meg az MBS3 kötőhely ZnL komplexének stabilitását. Az általunk vizsgált fémionokra jelentős szelektivitást a ligandumok nem mutattak, ellentétben a –HHCH– motívumot tartalmazó ligandummal, amely szignifikáns cink-szelektivitással bír. Ezek alapján feltételezhető, hogy a humán ZnT3 fehérje elsődleges cink(II)-kötő helye nem az irodalomban javasolt MBS1, hanem az MBS3-mal jelölt N-terminális, ciszteintartalmú fragmens.



